**ΟΝΟΜΑΤΕΠΩΝΥΜΟ ΜΑΘΗΤΗ:……………………………………………………................**

**ΕΝΟΤΗΤΑ 2Η : ΦΥΛΛΟ ΕΡΓΑΣΙΑΣ**

**[Ελληνική: μία και ενιαία γλώσσα]**

   Η ελληνική γλώσσα είναι, ως γνωστόν, από τις ελάχιστες γλώσσες του κόσμου που διατηρήθηκε ενιαία και αδιάσπαστη χιλιετίες. Πράγματι, η Ελληνική είναι η μόνη ευρωπαϊκή γλώσσα που μιλιέται χωρίς διακοπή επί 4.000 χρόνια και γράφεται επί 3.500 χρόνια. Είναι γεγονός επίσης ότι, όπως και όλες οι άλλες γλώσσες της οικουμένης, υπέστη και αυτή σημαντικές αλλαγές και διαφοροποιήσεις κατά τη μακραίωνη εξέλιξή της, καθώς αλλάζει αναπόδραστα καθετί το ζωντανό - διατήρησε ωστόσο αλώβητη την ιστορική της ενότητα και συνέπεια, παρέχοντας έτσι αδιαφιλονίκητες μαρτυρίες για την ιστορική συνέχεια και ενότητα συνάμα του ελληνικού πολιτισμού. Και ο ενιαίος χαρακτήρας της Ελληνικής μπορούμε να πούμε ότι εδράζεται σε τρεις κυρίως παράγοντες: στην ετυμολογική συνέπεια και συνέχεια του λεξιλογίου της, στη διαχρονική ομοιομορφία της γραφής της και στην οργανική, τη δομική θα λέγαμε, συνοχή της.

 **Έτσι, κανείς δεν μπορεί να αμφισβητήσει ότι χιλιάδες λέξεις ή ετυμολογικές ρίζες είναι κατά το μεγαλύτερο μέρος ολόιδιες και κοινές σε όλες τις ιστορικές περιόδους και φάσεις της μακραίωνης διαδρομής της. Όταν, λόγου χάριν, προφέρουμε τις λέξεις θάλασσα, ουρανός, δήμος, δημοκρατία, τραγωδία, κωμωδία, θάνατος, τέλος, μοίρα, τύχη., θα λέγαμε ότι κατά τινα τρόπον «επικοινωνούμε» νοερά με εκείνους τους κατοίκους αυτής της χώρας που έζησαν χιλιάδες χρόνια πριν από εμάς και χρησιμοποίησαν τις ίδιες αυτές λέξεις με την ίδια περίπου σημασία. Εξάλλου,στη διάρκεια όλων αυτών των αιώνων οι λέξεις παριστάνονταν με τα ίδια γράμματα από τότε ως σήμερα - ειδικότερα από τον 8ο αι. π.Χ., όπου ανάγονται οι πρώτες επιγραφές σε αλφαβητική γραφή, όπως είναι επί παραδείγματι οι γνωστές επιγραφές του Διπύλου (περίπου 740-730 π.Χ.) και του κυπέλλου του Νέστορα (δεύτερο μισό του 8ου αι. π.Χ.).**

    Αλλά και η οργανική συνοχή της Ελληνικής, που αποτελεί τον τρίτο παράγοντα της διαχρονικής της ενότητας, είναι όντως παραδειγματική· γιατί μπορεί να υπέστη**,** ως ζωντανός οργανισμός, πολλές και ποικίλες μεταβολές στη δομή της, αλλά οι αλλαγές αυτές δεν μπόρεσαν να αλλοιώσουν τον εσώτερο οργανισμό της, τα θεμελιώδη χαρακτηριστικά της ταυτότητάς της.

**(**διασκευή,κείμενο τουΓ. Α. Μαρκαντωνάτου ,διδάκτορα Κλασικής Φιλολογίας – συγγραφέα)

**ΑΣΚΗΣΕΙΣ**

α)Ποια είναι η προσφορά της ελληνικής γλώσσας στη διατήρηση της ενότητας του ελληνικού πολιτισμού ,σύμφωνα με το κείμενο;

β)Πώς επιτυγχάνεται η  «επικοινωνία» μας με τους αρχαίους Έλληνες;

γ)Ποιο είναι το είδος του παραπάνω κειμένου;

 δ)Να χαρακτηρίσετε συντακτικά τις υπογραμμισμένες προτάσεις του κειμένου (είδος, ρήμα εξάρτησης, συντακτικός ρόλος, τρόπος εισαγωγής)

ε)Να εντοπίσετε τις συνδετικές λέξεις μεταξύ των παραγράφων αλλά και μεταξύ των περιόδων μέσα σε κάθε  παράγραφο.

στ)Με ποιον τρόπο αναπτύσσεται η β΄ παράγραφος  του κειμένου; Δώστε της πλαγιότιτλο.

ζ)Να χρησιμοποιήσετε με όσο περισσότερες σημασίες μπορείτε τις λέξεις: **διακοπή, οργανισμός.**